दिग्विजय ने कामरा और फारूकी को शो के लिए दिया न्योता, कहा-सिर्फ इस टॉपिक पर होगी कॉमेडी
दिग्विजय ने ट्वीट किया, ‘‘मैं कुणाल तुुम्हारे और मुन्नवर के लिए भोपाल में कार्यक्रम आयोजित करता हूँ। सारी जिम्मेदारी मेरी होगी। शर्त एक होगी, हास्य का विषय केवल दिग्विजय सिंह होगा।’’
भोपाल: कांग्रेस के वरिष्ठ नेता दिग्विजय सिंह ने कॉमेडियन कुणाल कामरा और मुनव्वर फारूकी को न्योता दिया है। ये न्योता दिग्विजय सिंह ने मध्य प्रदेश के भोपाल में करने के लिए दिया है। दिग्विजय ने ट्वीट किया, ‘‘मैं कुणाल तुम्हारे और मुन्नवर के लिए भोपाल में कार्यक्रम आयोजित करता हूँ। सारी जिम्मेदारी मेरी होगी। शर्त एक होगी, हास्य का विषय केवल दिग्विजय सिंह होगा।’’ उन्होंने आगे लिखा, ‘‘इसमें तो संघियों को एतराज नहीं होना चाहिए। आओ डरो मत। अपनी सुविधानुसार तारीख एवं समय दो। तुम्हारी सभी शर्तें मंजूर हैं।’’अपने इस ट्वीट के साथ राज्यसभा सदस्य दिग्विजय ने कामरा से जुड़े एक समाचार के लेख को भी साझा किया है। इस साल जनवरी में भारतीय जनता पार्टी के एक विधायक के बेटे ने फारुकी के खिलाफ एक कार्यक्रम के दौरान धार्मिक भावनाओं को ठेस पहुंचाने का आरोप लगाया हुए पुलिस में शिकायत दर्ज करवाई थी, जिसके बाद फारुकी मध्य प्रदेश के इंदौर में एक महीने जेल में रहे थे।आपको बता दें कि कुणाल कामरा और मुनव्वर फारूकी के अब तक कई शो कैंसिल हो चुके हैं। दोनों के ऊपर भड़काऊ कॉमेडी करने के आरोप लगते रहे हैं। मुनव्वर फारूकी के तो दो महीने में 12 शो कैंसिल हो चुके हैं, जिसके बाद उन्होंने कॉमेडी छोड़ने का ही ऐलान कर दिया है। वहीं कुणाल कामरा का भी बेंगलुरु में होने वाला शो कैंसिल हो गया है, क्योंकि उन्हें धमकी दी गई थी कि अगर शो होता है तो वेन्यू को बंद कर दिया जाएगा।